Шкоты

Шкоты — корѣнный народ Шкоции, котрый ся исторично сформовав з двох келтскых племен: Пиктох и Гелох.

 История 
В  V. – VI. сторочах там з Ирландии пришли Шкоты, завоевали край и передали му свою племенну назву. В IX. сторочу ся склало споене кральовство, называне Алба, а од XI. стороча познате як Кральовство шкотох  Regnum Scottorum або Шкоция  Scotia, што поклало основу формованя народной самосвѣдомости.Гроздова И. И.

 Етноним 
В сучасном хоснованю етноним «Шкоты» односять ку каждому, чие языкове, културне, родинне, або генетичне походжѣня звязане зоз Шкоциов. Латинске слово Scoti, зачаточно означавше Гелох, теперь означать вшиткых обывательох Шкоции. В англоязычном свѣтѣ поуживать ся термин Scottish people, Scots и Scotsmen. Термин  Scotch ся поважуе в Шкоции за уразливый. Обывателе шкотской верховины доднесь захранили субетничну назву Гелох.

 Характер и традиции 
Шкоты суть трудолюбивы,[неенциклопедичный штиль] практичны[неенциклопедичный штиль] и горды своима традициями и оригиналнов културов. Хоть дефинитивна векшина теперь говорить по англицкы, гелскый (Scottish Gaelic) и шкотскый (Scots) язык ещи все мають широкый вплыв и хоснованя.Brown, Alice; Macleod, Iseabail C.; Moulton, Matthew James and Cameron, Ewen A.
Подля социалного анкетованя з року 2016, опубликованого агенциов ScotCen Social Research, 52% Шкотох — атеисты, 20% належать ку Церкви Шкоции (презбитариане), 15% — римокатолици, 11% — ся голосять ку иншым христианскым Церквам, 2% — суть нехристианской вѣры.
 Кланы 
Шкотске сполоченство подѣлене на кланы. Слово clann келтского походжѣня означало родову сполочность, належность ку едному роду, а наслѣдно и ку едной територии. В реалности члены клана суть не лем особы, звязаны через родинство, але и наяты слугы, привандровалы и натурализованы особы. Основным знаком клана е тартан — коцкасте вовняне полотно шпецифичного рисунка и фарб, з котрого ся шие шатя. Клан може мати веце як еден тартан. Окрем того кланы мають гербы и символы. Екзистуе Высшый гералдичный суд, Court of the Lord Lyon, котрый региструе и легитимизуе такы гербы. По року 1707, коли ся створила уния Шкоции и Англии, кланы были зрушены, але по успокоѣню ситуации обновили ся. В сучасности кланы суть лем романтичнов традициов, але на Збор кланох 2009 в Единбургу пришло над 47 тысяч участникох.
 Народна ноша  
Шпецифичне шкотске народне облечѣня найвеце ся захранило на верховинѣ и на островах Шкоции, де жиють переважно Гелы. Типова хлопска ноша складать ся з килта (сукнѣ), а верхню часть тѣла закрывав векшый або меншый плед (шал), вшитко з тартану свого клану. Ку килту, што не мав жебох, носив ся намѣсто того споран (кожана або кожушинова тобовка), а на голову — гленгарий, бонет з пантликами и знаками клану. Тота ноша была по якобитском повстаню (1745) заказана, але в XIX. сторочу ся обновила. Долинянскы Шкоты намѣсто килта носили надрагы, котры могли быти тартановы. Женска ноша у Гелох обсягуе довгу сукню и плед в поясом, або меншый тартановый шал. Одданы жены на головѣ носять чепець.

 Жерела и одказы 

 Гроздова И. И.: Шотландцы //Народы и религии  мира:  Энциклопедия / Гл. ред. , Редкол.: , ,  и др. — М.: Большая Российская энциклопедия, 1999. —    

 Референции 

Катеґорія:Народы і етніка